જો પોલીસવાળાના આવા હાલ હોય તો, સામાન્ય માણસનું તો શું ગજું ? હમણાં થોડાં અઠવાડિયા પહેલાં જ, જે.જે. માર્ગ પોલીસ સ્ટેશનમાં એક કેસ રજિસ્ટર થયો હતો. કેસની વિગતો એવી છે કે સુમૈચ્યા મોમીન નામની એક મહિલા મેક્સ જોહાન્સ નામની વ્યક્તિના સંપર્કમાં આવી. મેક્સ પોતે ન્યૂયોર્કનો રહેવાસી હોવાનું કહેતો હતો. સોશિયલ મીડિયા પર થયેલી મિત્રતા ધીમે ધીમે આગળ વધતી ગઈ. પછી મોમીનને દિલ્હીથી ફોન આવવા લાગ્યા કે મેક્સે તેના માટે આઇપેડ, ઝવેરાત, આઇફોન, ડોલર વગેરે મોકલ્યા છે. આ વસ્તુઓ માટે ટેક્સ ચૂકવવો પડશે. સુમેચ્યાએ તેને આપવામાં આવેલાં એકાઉન્ટ નંબરમાં સાડા ચાર લાખ રૃપિયા જમા કરાવ્યા. પછી ફોન આવ્યો કે પાંચ લાખ રૃપિયા ભરો, જેથી સર્ટિફિકેટ મળે કે અમેરિકાથી મોકલવામાં આવેલાં રૃપિયાનો ઉપયોગ કોઇ આતંકવાદી પ્રવૃત્તિ માટે નહીં કરવામાં આવે. આ ફોનકોલ બાદ સુમૈચ્યાને શંકા ગઇ. તેણે પોતાના ચૌદ વર્ષના દીકરાને આ વાત કરી. આખરે સુમૈચ્યાના દીકરાએ તેને કહ્યું કે આ બધા તો લોકોને છેતરવાના ધંધા છે. સુમૈચ્યાએ પોતાના પતિને વાત કરી અને એ લોકોએ પોલીસમાં ફરિયાદ નોંધાવી.